Efter mere end ti års mangelfuld registrering af de uddannelser, som indvandrere har med her til landet, er der kommet mere lys over land. En undersøgelse foretaget af Rockwoolfonden i samarbejde med Danmarks Statistik blandt 176.000 mennesker, der er kommet til Danmark siden 2005, har rettet op på problemet.

Så skulle man tro, at de fleste var glade for de forbedrede data. Men nej. Kommuner med mange udlændinge ømmer sig, fordi de dermed får mindre i udligningstilskud.

Den enkelte kommunes beløb beregnes af en række faktorer – herunder indvandreres uddannelse. Og det får stor betydning for pengestrømmene, at en masse udlændinge nu løftes ud af kategorien »uoplyst uddannelsesniveau«.